[{"text_idx": "#000000", "text": "Credyd Pensiwn: Enghreifftiau o Arfer Da"}, {"text_idx": "#000002", "text": "Mae arfer da eisoes yn cael ei wneud mewn sawl rhan o Gymru ac mae hynny\u2019n helpu i sicrhau bod gan bobl yr wybodaeth a\u2019r cymorth sydd eu hangen arnynt i hawlio\u2019r Credyd Pensiwn y mae ganddynt hawl iddo. Drwy rannu a hyrwyddo arfer da, mae\u2019r Comisiynydd eisiau ysbrydoli ac annog camau pellach ar hyd a lled Cymru i gyrraedd a chefnogi pobl hy\u0302n a allai fod yn colli\u2019r cyfle."}, {"text_idx": "#000003", "text": "Rydyn ni wedi nodi enghreifftiau o arferion da isod, felly tarwch olwg arnynt. Allech chi wneud rhywbeth tebyg yn eich ardal chi? Neu weithio gyda phartneriaid i helpu pobl hy\u0302n i hawlio Credyd Pensiwn?"}, {"text_idx": "#000004", "text": "Byddwn yn ychwanegu enghreifftiau wrth i bobl barhau i\u2019w rhannu a\u0302 ni ac yn eu hyrwyddo drwy ein sianeli cyfryngau cymdeithasol. Felly, os ydych chi\u2019n ymwybodol o unrhyw arferion da sy\u2019n gwneud gwahaniaeth cadarnhaol, rhowch wybod i ni."}, {"text_idx": "#000006", "text": "Mae\u2019r pecyn cymorth hwn, a gynhyrchwyd gan Independent Age, yn crynhoi\u2019r hyn a ddysgwyd gan awdurdodau lleol a sefydliadau eraill am y gwaith maen nhw wedi\u2019i wneud i gynyddu nifer y bobl sy\u2019n hawlio Credyd Pensiwn yn eu hardal. Mae\u2019r pecyn yn tynnu sylw at amrywiaeth o arferion da ac mae\u2019n cynnwys pum astudiaeth achos sy\u2019n amlinellu mentrau llwyddiannus."}, {"text_idx": "#000009", "text": "Mae Gofal a Thrwsio Cymru yn elusen dai ar gyfer Cymru gyfan sy\u2019n arbenigo mewn addasiadau i gartrefi a gwaith atgyweirio ar gyfer perchnogion preswyl a rhentwyr preifat dros 60 oed. Fel rhan o wasanaeth y cwmni, cynigir Archwiliad Cartrefi Iach i bob cleient, gan gynnwys archwiliad lles ariannol, i wneud yn siw\u0302r eu bod yn gallu ymdopi gartref a bod y lle\u2019n gynnes, yn ddiogel ac yn hygyrch."}, {"text_idx": "#000010", "text": "Y llynedd, roedd gwaith manteisio i\u2019r eithaf ar incwm Gofal a Thrwsio, a oedd yn cynnwys tynnu sylw at Gredyd Pensiwn lle roedd hynny\u2019n briodol, wedi helpu 2,173 o unigolion i gynyddu eu hincwm blynyddol, sef \u00a33,865 ar gyfartaledd."}, {"text_idx": "#000012", "text": "Mae Canolfannau Croeso dros y Gaeaf Cyngor Bwrdeistref Sirol Rhondda Cynon Taf wedi\u2019u cynllunio fel amgylcheddau braf, yn agos at y cartref, lle gall pobl dreulio cyfnodau estynedig o amser. Darperir diodydd poeth a byrbrydau gyda\u2019r nod o greu man cyfforddus lle gellir cael sgyrsiau am y cymorth sydd ar gael, gan gynnwys Credyd Pensiwn."}, {"text_idx": "#000013", "text": "Mewn ymateb i adborth gan bobl hy\u0302n y gall fod yn anodd gwybod yn union pa gymorth sydd ar gael, mae partneriaid gan gynnwys Cyngor ar Bopeth, Action for Elders, Gofal a Thrwsio a Chymunedau Digidol Cymru wedi ymweld a\u0302 lleoliadau lleol i sgwrsio a\u0302 phobl a thrafod y mathau o gymorth y gallent eu cael."}, {"text_idx": "#000014", "text": "Diwrnod Gweithredu ar Gredyd Pensiwn"}, {"text_idx": "#000015", "text": "Gall cynrychiolwyr etholedig hefyd chwarae rhan yn y broses o gynyddu\u2019r nifer sy\u2019n hawlio Credyd Pensiwn drwy ymgysylltu ag etholwyr."}, {"text_idx": "#000016", "text": "Yn ddiweddar, ysgrifennodd un AS o Gymru at 6,500 o drigolion yn eu hannog i fynychu Diwrnod Gweithredu ar Gredyd Pensiwn gyda dwy swyddfa Cyngor ar Bopeth leol. Roedd tua 200 o bobl yn bresennol. Cafodd \u00a3200,000 o fudd-daliadau heb eu hawlio (nid dim ond Credyd Pensiwn) eu nodi a gwnaed ceisiadau amdanynt."}, {"text_idx": "#000019", "text": "Roedd y Swyddfa hefyd wedi tynnu sylw at y cymorth oedd ar gael gan y Swyddogion Hawliau Llesiant. Roedd oddeutu 42 o bobl wedi cysylltu a\u0302\u2019r Ti\u0302m Hawliau Llesiant, a bydd 14 ohonynt yn gymwys i gael Credyd Pensiwn. Mae\u2019r Ti\u0302m naill ai wedi helpu pobl i wneud yr hawliad, neu wedi sicrhau bod cwsmeriaid yn hapus i wneud hawliadau eu hunain."}, {"text_idx": "#000021", "text": "Fel rhan o ymgyrch ehangach yr Awdurdod Lleol i gefnogi preswylwyr yn ystod y cyfnod anodd hwn, penderfynodd Cyngor Sir Ddinbych godi ymwybyddiaeth o Gredyd Pensiwn. Daeth y Cyngor i wybod mai nifer fach sy\u2019n hawlio\u2019r hawl hwn ledled Cymru ac roedd am wneud ei orau i fynd i\u2019r afael a\u0302 hynny."}, {"text_idx": "#000022", "text": "Cynhaliodd y Cyngor ymgyrch ym mis Mawrth 2023, gan ddefnyddio\u2019r adnoddau hyrwyddo a ddarparwyd gan yr Adran Gwaith a Phensiynau. Cafodd taflen am Gredyd Pensiwn ei chynnwys gyda holl filiau blynyddol y Dreth Gyngor, sy\u2019n golygu bod pob cartref yn y Sir wedi derbyn copi. Drwy godi ymwybyddiaeth yr holl breswylwyr, roedd y Cyngor yn cyrraedd y rheini o oedran pensiwn yn ogystal a\u0302\u2019r cenedlaethau eraill sy\u2019n eu hadnabod ac yn eu cefnogi. I ategu hyn, cynhaliwyd ymgyrch ar y cyfryngau cymdeithasol ar yr un pryd i gyrraedd gwahanol grwpiau oedran ac annog pobl i feddwl am gefnogi eu ffrindiau a\u2019u teulu o oedran pensiwn ac i gael rhagor o wybodaeth gan yr Adran Gwaith a Phensiynau. Roedd yr wybodaeth ar y daflen a\u2019r cyfryngau cymdeithasol yn codi ymwybyddiaeth yn ogystal a\u0302 chwalu rhai o\u2019r mythau am hawliau ac yn tynnu sylw at sut mae Credyd Pensiwn yn agor y drws i hawliau eraill. Roedd y Cyngor hefyd wedi cynnwys negeseuon tebyg ar slipiau cyflog yr holl staff. Gan fod y Cyngor yn gyflogwr mawr yn y Sir, roedd hon yn ffordd gyflym o gyfleu\u2019r negeseuon ac annog cydweithwyr i feddwl am eu teulu a\u2019u ffrindiau o oedran pensiwn."}, {"text_idx": "#000023", "text": "Yn olaf, drwy weithio gyda rhai timau allweddol ar draws y Cyngor, esboniwyd sut gall yr iaith a ddefnyddir fod yn ddefnyddiol iawn, er enghraifft defnyddio geiriau fel \u2018hawl\u2019 yn hytrach na \u2018budd-dal\u2019. Mae hefyd wedi gweithio i esbonio sut gallai newid mewn amgylchiadau cwsmer arwain at newid yn ei hawliau a sut i gyfeirio pobl at ragor o wybodaeth gan yr Adran Gwaith a Phensiynau. Mae\u2019r Cyngor hefyd yn gweithio\u2019n agos iawn gyda Chyngor ar Bopeth Sir Ddinbych ac felly mae\u2019n gallu darparu cymorth ychwanegol i\u2019r preswylwyr wirio a ydyn nhw\u2019n gymwys a\u2019u helpu i wneud cais pe bai angen."}]